Lukashenko Putin va Zelenskiyning siyosatiga baho berdi

Belarus prezidenti Aleksandr Lukashenko Ukraina rahbari Vladimir Zelenskiy va Rossiya prezidenti Vladimir Putinning siyosatiga baho berdi. Bu haqda Belarus telegraf agentiligi xabar qildi.
Lukashenko Yaponiyaning “TBC” telekanaliga bergan intervyusida ikki davlat rahbarining siyosati bo'yicha fikr bildirgan. Jumladan, u Zelenskiy ahmoq emasligi, biroq mustaqil prezident ham emasligini qayd etgan.
“Men hozir faqat Volodya Zelenskiyga nisbatan o'z nuqtai nazarimni bildirishim mumkin. U Ukrainadagi jarayonlarni kamroq nazorat qiladi. Mojarodan oldin ham u bunga unchalik aralashmagan, ehtimol tayyor bo'lmagan. Lekin u ahmoq odam emas. Men Zelenskiy tajribasidan kelib chiqib, ikkinchi prezidentlik muddatida Ukrainadagi vaziyatni mutlaqo adekvat boshqarishiga umid qilgandim. Bo'lmadi. Mojaro boshlandi”, — degan Aleksandr Lukashenko.
Belarus rahbarining so'zlariga ko'ra, Zelenskiy mamlakatdagi butun jarayonni boshqarmaydi, hatto Ukrainada harbiylarga o'zini qanday tutishni o'rgatadigan maslahatchilar ham yo'q.
“Ukrainada G'arb va AQSh vakillari Rossiyaga qarshilik ko'rsatuvchi harbiy amaliyotni to'liq nazoratga olgan. Ular mamlakatga zamonaviy qurollar yetkazib berishdan tashqari, to'liq harbiy qarshilikka boshchilik qilmoqa. Qo'pol qilib aytganda, Zelenskiyning stolida ikkita telefon bor: biri AQSh prezidenti Bayden va ikkinchisi Britaniya bosh vaziri Boris Jonson bilan suhbatga mo'ljallangan. Zelenskiy, asosan, mana shu ikki rahbar tomonidan nazorat qilinadi. U mustaqil inson emas. Chunki unga Ukrainani boshqarish uchun ruxsat berilmaydi”, — degan Belarus prezidenti.
O'z navbatida, Aleksandr Lukashenko Putinga ham ta'rif began. Jumladan, Rossiya prezidenti bilan do'stona munosabatdaligini qayd etgan.
“Biz ko'p marta uchrashganmiz va bu davom etadi. Istalgan vaqtda bir-birimizga qo'ng'iroq qilamiz. Putinni jismonan nosog'lom deb o'ylasangiz, u mutlaqo adekvat va normal odamdir. Shuning uchun G'arbning Putinni ahmoqqa chiqarishi uydirma. Rossiya prezidenti o'zining funktsional vazifalarini belgilangan talablarga muvofiq yangi konstitutsiyaga asosan bajaradi. Unga ko'ra, endi ular hukumat va parlamentda katta vakolatga, prezident esa kamroq vakolatga ega. Putin mutlaqo aqli raso, jismonan sog'lom, sportchi”, — degan u.
Intervyu davomida Lukashenko Rossiya–Ukraina urushiga shaxsiy munosabatini bildirgan.
“Men hech qachon hech qaysi harbiy harakatni qo'llab-quvvatlamaganman va quvvatlamayman. xoh bu Rossiya, Yaponiya, Ukraina va Amerika bo'lsin. Urushni qabul qilib bo'lmaydi”, — deya qo'shimcha qilgan Belarus prezidenti.
Avvalroq Lukashenko Belarusning Ukrainaga qarshi urushda qatnashish shartini aytgandi. Shuningdek, u “abadiy prezident” bo'lish bilan tahdid qilgandi.